**Patrik Hersley** (s. 23. kesäkuuta 1986 Malmö, Ruotsi) on ruotsalainen jääkiekkopuolustaja. Isokokoisen Hersleyn vahvuuksiin kuuluu kahden suunnan pelaaminen, laukaus, kiekonhallinta ja pelikäsitys. Hän osaa tarvittaessa pelata myös varsin hyvää fyysistä peliä. Hersley laukoo oikealta.

Ura
---

### Seuraura

Hersley on Malmö Redhawksin kasvatti. Hän voitti joukkueessa J20 SuperElitin hopeaa vuonna 2004. Kaudella 2004–2005 Hersley oli Malmön J20-junioreiden tehokkain puolustaja tehoilla 8+14=22. Hän sijoittui koko J20 SuperElitin puolustajien pistepörssissä kolmanneksi ja jäähypörssissä toiseksi 104 minuutillaan edellään vain Djurgårdens IF:n Anton Hedman. Hersley debytoi samalla kaudella myös Malmön Elitserien-joukkueessa, jossa hän pelasi kahdeksan runkosarja- ja kuusi Kvalserien-ottelua ilman tehopisteitä. Joukkue putosi kauden päätteeksi kuitenkin Allsvenskaniin. 

Los Angeles Kings varasi Hersleyn viidennellä kierroksella 139. pelaajana NHL:n varaustilaisuudessa 2005. Ensimmäisellä kokonaisella miesten peleissä viettämällään kaudella 2005–2006 Allsvenskanissa hän teki 34 runkosarjaottelussa tehot 5+8=13 sekä seitsemässä Kvalserien-ottelussa yhden maalin. Hersley oli kauden päätteeksi nostamassa Malmöä takaisin Elitserieniin, jossa kausi 2006–2007 toi 28 runkosarjaottelussa tehot 1+1=2. Joukkueen kausi päättyi kuitenkin taas Allsvenskaniin putoamiseen. Hersley pelasi kauden aikana miesten pelejä myös kahden ottelun verran Ruotsin I-divisioonajoukkue IK Panternissa.

Toukokuussa 2007 Hersley teki tulokassopimuksen Los Angeles Kingsin kanssa. Hän siirtyi seuran organisaatioon kaudeksi 2007–2008 ja teki AHL-joukkue Manchester Monarchsin paidassa 42 runkosarjaottelussa tehot 1+8=9. Hersley pelasi ison osan kaudestaan myös ECHL-joukkue Reading Royalsissa. Heinäkuussa 2008 Kings kauppasi hänet ja Ned Lukacevicin Philadelphia Flyersiin vaihdossa Denis Gauthieriin ja kesän 2010 toisen kierroksen varausvuoroon. Hersley pelasi kaudella 2008–2009 sekä hänelle edelliseltä kaudelta tutussa Royalsissa että Flyersin farmijoukkue Philadelphia Phantomsissa. Pelejä Hersleylle kertyi kuitenkin yhteensä vain 20 olkapääleikkauksen vuoksi.

Syyskuussa 2009 Hersleyn oikeudet kaupattiin Nashville Predatorsiin, mutta hän palasi kaudeksi 2009–2010 kasvattajaseuraansa Malmö Redhawksiin pelaamaan Allsvenskania. Hersleysta oli kiinnostunut myös SM-liigajoukkue Turun Palloseura. Hän oli Malmön tehokkain puolustaja tehoilla 16+15=31, joilla Hersley voitti koko Allsvenskanin puolustajien maalipörssin ja sijoittui puolustajien pistepörssissä kuudenneksi. Hän oli joukkueen tehokkain puolustaja myös kaudella 2010–2011 tehoilla 10+14=24. Kaudeksi 2011–2012 Hersley siirtyi MODO Hockeyn Elitserien-joukkueeseen. Hän pelasi joukkueessa kymmenen ottelua ilman tehopisteitä, jonka jälkeen MODO lainasi Hersleyn Allsvenskan-joukkue IF Sundsvall Hockeyyn lokakuussa 2011. Hän pelasi siellä neljä ottelua ja ehti pelata vain yhden ottelun MODO:ssa, jonka jälkeen Hersley siirtyi loppukaudeksi suuremman peliajan perässä sarjatasoa alemmas Leksands IF:n riveihin. Joukkue eteni Kvalserieniin, mutta jäi kuitenkin ilman Elitserien-nousua. Maaliskuussa 2012 hän teki kaksivuotisen jatkosopimuksen Leksandin kanssa.

Kaudella 2012–2013 Hersley oli voitti Allsvenskanin puolustajien maalipörssin ja sijoittui pistepörssissä kuudenneksi tehoilla 13+17=30. Hänellä oli kevään 2013 Kvalserienissa Johan Svedbergin ohella Leksandin paras teholukema (+10). Joukkue nousi SHL:ään (ent. Elitserien) kaudeksi 2013–2014, jolloin Hersley teki liigan uuden puolustajien yhden kauden maaliennätyksen 24 osumallaan. Ennätyksen edellinen haltija Jan Huokko teki 21 maalia kaudella 1998–1999. Hersley voitti myös Leksandin sisäisen maalipörssin ja oli joukkueen toiseksi paras pistemies Mikael Johanssonin jälkeen. Hän sijoittui SHL:n maalipörssissä kuudenneksi ja jakoi liigan puolustajien pistepörssin toisen sijan Linköpings HC:n Magnus Johanssonin kanssa edellään vain Brynäs IF:n Ryan Gunderson.

Hersley siirtyi kaudeksi 2014–2015 vuoden mittaisella sopimuksella KHL-joukkue Sibir Novosibirskiin. Kaudeksi 2015–2016 hän siirtyi kaksivuotisella sopimuksella Lokomotiv Jaroslavlin joukkueeseen.

### Maajoukkueura

Hersley pelasi U-18 Junior World Cupissa vuonna 2003. Ruotsin A-maajoukkueessa hän on pelannut yhteensä 24 ottelua tehopistein 7+5=12. Hersley putosi viimeisten joukossa vuoden 2014 MM-joukkueesta. Hän teki A-maajoukkuedebyyttinsä 19. joulukuuta 2013 Channel One Cupin avausottelussa Sotšissa Venäjää vastaan. Ensimmäisen A-maajoukkuemaalinsa Hersley teki 9. huhtikuuta 2014 Rapperswil-Jonassa ylivoimalla Sveitsiä vastaan.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2004–2005 | Malmö Redhawks | Elitserien | 8 | 0 | 1 | 1 | 0 | – | – | – | – | – |
| 2005–2006 | Malmö Redhawks | Allsvenskan | 34 | 5 | 8 | 13 | 32 | – | – | – | – | – |
| 2006–2007 | IK Pantern | Ruotsi I | 2 | 1 | 1 | 2 | 8 | – | – | – | – | – |
|  | Malmö Redhawks | Elitserien | 28 | 1 | 1 | 2 | 10 | – | – | – | – | – |
| 2007–2008 | Reading Royals | ECHL | 20 | 3 | 15 | 18 | 18 | 13 | 3 | 6 | 9 | 10 |
|  | Manchester Monarchs | AHL | 42 | 1 | 8 | 9 | 27 | – | – | – | – | – |
| 2008–2009 | Reading Royals | ECHL | 15 | 0 | 4 | 4 | 8 | – | – | – | – | – |
|  | Philadelphia Phantoms | AHL | 5 | 0 | 0 | 0 | 2 | – | – | – | – | – |
| 2009–2010 | Malmö Redhawks | Allsvenskan | 48 | 16 | 15 | 31 | 71 | – | – | – | – | – |
| 2010–2011 | Malmö Redhawks | Allsvenskan | 50 | 10 | 14 | 24 | 65 | – | – | – | – | – |
| 2011–2012 | MODO Hockey | Elitserien | 11 | 0 | 0 | 0 | 2 | – | – | – | – | – |
|  | Sundsvall Hockey | Allsvenskan | 4 | 0 | 1 | 1 | 0 | – | – | – | – | – |
|  | Leksands IF | Allsvenskan | 17 | 3 | 2 | 5 | 4 | – | – | – | – | – |
| 2012–2013 | Leksands IF | Allsvenskan | 52 | 13 | 17 | 30 | 55 | – | – | – | – | – |
| 2013–2014 | Leksands IF | SHL | 51 | 24 | 11 | 35 | 18 | 3 | 1 | 2 | 3 | 0 |
| 2014–2015 | Sibir Novosibirsk | KHL | 56 | 16 | 17 | 33 | 28 | 12 | 3 | 6 | 9 | 6 |
| 2015–2016 | Lokomotiv Jaroslavl | KHL | 56 | 4 | 8 | 12 | 41 | 5 | 0 | 2 | 2 | 0 |
| 2016–2017 | Lokomotiv Jaroslavl | KHL | 7 | 1 | 0 | 1 | 0 | – | – | – | – | – |
|  | SKA Pietari | KHL | 23 | 4 | 9 | 13 | 6 | 16 | 6 | 12 | 18 | 6 |
| 2017–2018 | SKA Pietari | KHL | 43 | 14 | 21 | 35 | 20 | 13 | 1 | 4 | 5 | 8 |
| 2018–2019 | SKA Pietari | KHL | 36 | 14 | 19 | 33 | 6 | 12 | 0 | 3 | 3 | 4 |
| 2019–2020 | HK Spartak Moskova | KHL | 55 | 8 | 14 | 22 | 14 | 6 | 3 | 1 | 4 | 2 |
| 2020–2021 | Malmö Redhawks | SHL | 33 | 4 | 7 | 11 | 8 | 2 | 0 | 1 | 1 | 0 |
| 2021–2022 | Krefeld Pinguine | DEL | 19 | 2 | 6 | 8 | 4 | – | – | – | – | – |
| 6 kautta | yhteensä | KHL | 276 | 61 | 88 | 149 | 115 | 64 | 13 | 28 | 41 | 26 |
| 5 kautta | yhteensä | Elitserien/SHL | 131 | 29 | 20 | 49 | 38 | 5 | 1 | 3 | 4 | 0 |
| 2 kautta | yhteensä | AHL | 47 | 1 | 8 | 9 | 29 | – | – | – | – | – |

Lähteet
-------

* Patrik Hersley The Internet Hockey Databasessa (englanniksi)
* Patrik Hersley *Elite Prospects*. Everysport Media Group AB.  (englanniksi)

### Viitteet

1. 1 2 3 4 5  Patrik Hersley *Elite Prospects*. Everysport Media Group AB.  (englanniksi)
2. ↑  Kings Sign Hersley  22.5.2007. MANCHESTER, NH:  OurSports Central. Viitattu 18.9.2014. (englanniksi)
3. ↑  NHL:n siirtoruljanssin antia  6.7.2008. Jatkoaika.com. Viitattu 18.9.2014.
4. 1 2  Pettersson, Robert: Malmö värvar AHL-back *Hockeysverige.se*.  10.6.2009. NewsMe. Viitattu 18.9.2014. (ruotsiksi)
5. ↑  Bodin, Uffe: Modo värvar Malmöback *Hockeysverige.se*.  30.4.2011. NewsMe. Viitattu 18.9.2014. (ruotsiksi)
6. ↑  Bodin, Uffe: Hersley lånas ut till Sundsvall *Hockeysverige.se*.  11.10.2011. NewsMe. Viitattu 18.9.2014. (ruotsiksi)
7. ↑  Bodin, Uffe: Powerplay-back ska hjälpa Leksand *Hockeysverige.se*.  26.11.2011. NewsMe. Viitattu 18.9.2014. (ruotsiksi)
8. ↑  Pettersson, Robert: Ytterligare förlängning i Leksand *Hockeysverige.se*.  14.3.2012. NewsMe. Viitattu 18.9.2014. (ruotsiksi)
9. ↑  Pisteahne ruotsalaispakki siirtyy KHL:ään  17.6.2014. SuomiKiekko. Viitattu 18.9.2014.
10. ↑  2003 U18 Junior World Cup in Czech Republic and Slovakia[vanhentunut linkki] (englanniksi)
11. ↑  Uusitalo, Timo: Jormakan nöyryyttämä ruotsalaispakki sai rajua kritiikkiä – "Hän ei kuulu tälle tasolle" *YLE Urheilu*.  3.5.2014. Yleisradio Oy. Viitattu 18.9.2014.
12. ↑  Sweden – Russia (Line Up) (englanniksi)
13. ↑  Ruotsi nimesi ryhmänsä jääkiekon EHT-turnaukseen  9.12.2013. Sportti.com. Viitattu 18.9.2014.
14. ↑  Switzerland vs Sweden – EHC – 2014–15 Euro Hockey Challenge – boxscore | Pointstreak Sports Technologies